### Resume

Byrådet har afsat 25,781 mio. kr. til nye idrætsfaciliteter ved [adresse] i Vejle. I tæt samarbejde med lokale interessenter er der udarbejdet et projektforslag for de nye faciliteter med et samlet budget på 25,781 mio. kr., som der søges en anlægsbevilling på.

### Sagsfremstilling

I budget 2023 er der afsat 25,781 mio. kr. til nye idrætsfaciliteter ved [adresse] i Vejle, som er en kommunal hal.

Projektet er organiseret omkring en arbejdsgruppe med lokale repræsentanter fra foreningslivet, Søndermarkens Idræts Udvalg, skolen og skolebestyrelsen. Med bygherrerådgivning fra Kommunale Ejendomme er der gennemført en brugerinddragende proces, hvor input fra arbejdsgruppen er forsøgt indarbejdet i projektforslaget.

Der er generelt en god opbakning og tilfredshed med projektet hos den lokale arbejdsgruppe.

Projektforslag:

I tilknytning til de eksisterende idrætsfaciliteter indeholder projektforslaget etablering af en ny hel hal og en multisal. Der etableres nye omklædningsrum, depoter og klublokale til dele af skolens fritidsliv med egen indgang og placeret tæt på skolen. Eksisterende indgangs- og ankomstområde åbnes op, og café/opholdsområdet renoveres og udvides. I umiddelbar nærhed af opholdsområdet etableres mødelokale.

Parkeringspladsen bevarer sin placering men forlænges, så der skabes ekstra areal til parkering.

Generelt er der i projektet arbejdet med at skabe maksimal udnyttelse af kvadratmeter samt gennemsigtighed og åbenhed både udefra og inde, således der skabes rammer, der indbyder til ophold, bevægelse og aktivitet.

Arbejdsgruppen forsøger selv at indsamle midler til køkkeninventar, udearealer og udeaktiviteter. Dette er ikke indeholdt i projektforslaget og projektøkonomien.

I [adresse] budgetforlig for 2023-2026 fremhæves, at den kommende udvidelse af kapaciteten på [adresse] vil skabe synergi med kommende halprojekter. Med projektforslaget for udvidelsen af idrætsfaciliteterne ved [adresse] vil foreningslivet få samlet deres aktiviteter i idrætsfaciliteterne, hvorfor skolens gymnastiksal bl.a. frigives til anden anvendelse, og derudover skabes der plads til dele af skolens fritidstilbud i faciliteterne. Med placeringen af dele af skolens fritidstilbud i idrætsfaciliteterne er ønsket og forhåbningen tillige, at der skabes større synergi mellem skole og fritidsliv.

Disponeringsforslaget er bilagt sagen. Disponeringsforslaget udgør byggefeltsgrundlaget for en ny lokalplan, men vil blive justeret til ved det kommende udbud og byggeansøgningen.

Den videre proces:

Byggeriet og udvidelsen af [adresse] forudsætter godkendelse af en ny lokalplan for området. En ny lokalplan behandles endeligt af Byrådet den 2. november 2022.

Efter godkendelsen af en ny lokalplan, forventes projektet sendt i udbud, hvor Kultur- og Idrætsudvalget inviteres ind som en del af bedømmelsesudvalget. Når vinderprojektet kendes, fremsendes det endelige projekt til orientering.

En tidsplan for projektet er vist nedenfor.

![](data:image/png;base64...)

### Økonomi

![](data:image/png;base64...)

Opsummering af de bevillingsmæssige konsekvenser:

Der gives en anlægsbevilling på 25,781 mio. kr. med tilhørende rådighedsbeløb i 2023 til byggeriet af idrætshal på [adresse] i Vejle.

Høringssvar:

Økonomi og Controlling har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal efterfølgende behandles af Økonomiudvalget og Byrådet.

### Historik

Kultur- og Sundhedsdirektøren indstiller, 3. november 2022, pkt. 174:

at de bevillingsmæssige konsekvenser godkendes, jf. økonomiskema

Beslutning fra Kultur- og Idrætsudvalget, 3. november 2022, pkt. 174:

Anbefales. Claus Holm deltog ikke i sagens behandling.

Beslutning fra Økonomiudvalget, 14. november 2022, pkt. 231:

Anbefales.

### Beslutning

Godkendt.